Bonboi

Bonboia edo txokolate-goxokia txokolatez egindako gozoki txiki bat da. Hainbat motako bonboiak daude; esaterako, praline motakoak eta barruan likorea duten bonboiak.

Izena frantsesetik hartu du euskarak: "bon-bon", on-ona, zoragarria. Gutizia, berez («dagoenean, bonbon; ez dagoenean, hor konpon»). Ahamen bakar edo pare batean hartzeko pusketa hori (10 gramo inguru), txokolate bakarrak edo anitzek osatutako gozokia da, eskuarki betegarri batez hornitua: fruta lehorrak (anakardo, hur, pinazi, amanda), kremak, txokolate zuri, esnedun, estaldurako edo beltz birrindua, likoreak, zerealak, etab.

Bonboi motak 
Hastapenean txokolate hutsa bazen ere, bonboi motak biziki ugaldu dira, kasuan kasuko autorearen irudimenari esker: baditugu hemen arroz-esnezkoak, Izarra likoredunak, sagar erreen moussezkoak, pikillo piperren kremadunak, intxaur-saltsazkoak… zerrenda amaigabea da.

Hauek dira gure artean merkaturatzen diren bonboi klasikoetako batzuk:

 egurra: txokolate esneduna zotzetan,
 erroak: txokolatetan bainaturiko fruta lehorren atalak (kuia, irasagarra, laranja),
 fondant: azukrezko kristalak eta, maiz, bestelako frutak eta aromak dituen ziropez betea,
 ganaxe (ganache): txokolate eta gurinezko krema,

 gianduja: hur-pastaz betea,
 harkaitza: arroka itxurakoa, amanda edo hur pusketez osaturiko pralinezko betegarria,
 izurdea: kakahuetezko karamelu pusketak ditu,
 koko-enborra: koko zaporeko txokolate zuria
 maskorra: txokolate beltzez bainaturiko amanda edo pistatxoa,
 krokantea: amanda edo hurrak dauzkan azukre urtu kurruskaria,
 kubanitoa: txokolatetan bainatu eta txokolate hautsez jantziriko kokoa,
 lola: amandazko praline, espirulina eta jujuba-haziz betea, apetitua berdintzeko,
 mazapana: azukre urtu eta amanda pasta,
 nougata: arrautza zuringo harrotua, ezti egosia, fruitu lehorrak eta fruta melatua,
 ostra: txokolatetan bainaturiko pralinea,
 paleta: ganaxearen bertsio arindua,
 pralinea: azukrea eta fruitu lehorrak ditu betegarri,
 trikua: txokolate beltzez bainaturiko amanda puskak dituen pralinea,
 Viena fruta: txokolatetan bainaturiko muxurka,
 toffea: azukrea, glukosa, gurin-karamelua eta esne-gozokia,
 trufa: ganax eta fruitu lehorrak kakao-hautsez bildurik,
 trufa kizkurtua: koñak zaporeko trufaz betea…
 urrea: txokolatea eta urrea duten luxuzko bonboiak

Erreferentziak

Kanpo estekak